Fredrik Barth
Store norske leksikon,Samfunn,Samfunnsfag,Antropologi,Antropologer
Fredrik Barth var en norsk sosialantropolog. På basis av omfattende feltstudier i en rekke forskjellige samfunn utviklet Barth nyskapende perspektiver på forståelsen av blant annet sosiale prosesser, etnisitet og kultur. Særlig i kraft av sine teoretiske bidrag på disse feltene har Barth siden 1960-tallet vært et ledende navn innen internasjonal antropologi.
I Norge er etableringen av sosialantropologi som et fag ved universitetene uløselig knyttet til Barths forskergjerning, hans forfatterskap og undervisning. Gjennom sin undervisning ved Universitetet i Bergen (fram til 1974) la han grunnlaget for den faglige tilnærmingen som senere av og til ble referert til som «Bergensskolen» i sosialantropologi.Barth drev feltstudier i Irak, Pakistan, Iran, Norge, Baluchistan, Sudan, Ny-Guinea, Oman, Bali og Bhutan. Hans tidlige teoretiske arbeider omkring spillteori, økonomiske sfærer, sosial organisasjon og sosiale prosesser tar i særlig grad utgangspunkt i observasjoner fra hans tidlige feltarbeider blant kurdere (Irak), Swat pathanere (pashtunere, Pakistan), fiskere (Norge), fur (Sudan) og basseri-nomader (Iran). Det gjelder også hans utvikling av et perspektiv på studiet av etniske relasjoner. Spesielt hans introduksjon til artikkelsamlingen Ethnic Groups and Boundaries har i stor grad definert temaet etnisitet i ettertid, og har følgelig blitt en av samfunnsvitenskapenes mest siterte skriftstykker. Barths senere teoretiske arbeider om pluralsamfunn og kultur (forstått som knipper av kunnskapstradisjoner) tar i hovedsak utgangspunkt i observasjoner fra hans senere feltarbeider blant baktaman (Papua Ny-Guinea), Oman, Bali og etter hvert Bhutan. Utdanning og stillinger Han ble Master of Arts ved Universitetet i Chicago i 1949 og tok doktorgraden ved Universitetet i Cambridge i 1957. I 1961 ble han knyttet til Universitetet i Bergen, hvor han var professor i sosialantropologi fra 1965 til 1974. Samme år ble han professor ved Universitetet i Oslo og bestyrer av Etnografisk museum. Han var statsstipendiat fra 1985. Han var også i perioder knyttet til amerikanske universiteter (Emory University i Atlanta, Boston University og Harvard University). Utgivelser Barth har skrevet en rekke bøker, blant andre:  Principles of Social Organization in Southern Kurdistan (1953)  Political Leadership Among Swat Pathans (1959)  Nomads of South Persia (1961)  The Role of the Entrepreneur in Social Change in Northern Norway (1963)  Models of Social Organization (1966)  Ethnic Groups and boundaries: The Social Organization of Cultural Difference (1969, redigert)  Ritual and Knowledge Among the Baktaman of New Guinea (1975)  Scale and Social Organization (1978, redigert)  Andres liv – og vårt eget (1980)  Process and Form in Social Life: Selected Essays of Fredrik Barth (1981)  Sohar: Culture and Society in an Omani Town (1983)  Cosmologies in the Making: A Generative Approach to Cultural Variation in Inner New Guinea (1987)  Balinese Worlds (1993)  Manifestasjon og prosess (1994)  Vi mennesker: Fra en antropologs reiser (2005)  Afghanistan og Taliban (2008) Familie Fredrik Barth var sønn av Thomas Fredrik Weibye Barth. Han var i perioden 1949–1972 gift med Mary («Molly») Allee, og fra 1974 med Unni Wikan, senere også professor ved Universitetet i Oslo. Les mer i Store norske leksikon Fredrik Barth i Norsk biografisk leksikon sosialantropologi Litteratur Bibliografi fra Universitetsbiblioteket i Oslo